KOMMISSIONENS DIREKTIV 98/65/EF af 3. september 1998 om tilpasning til den tekniske udvikling af Rådets direktiv 82/130/EØF om indbyrdes tilnærmelse af medlemsstaternes lovgivning vedrørende elektrisk materiel til anvendelse i eksplosionsfarlig atmosfære i grubegasholdige miner (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 82/130/EØF af 15. februar 1982 om indbyrdes tilnærmelse af medlemsstaternes lovgivning vedrørende elektrisk materiel til anvendelse i eksplosionsfarlig atmosfære i grubegasholdige miner (1), senest ændret ved Kommissionens direktiv 94/44/EF (2), særlig artikel 7, og

ud fra følgende betragtninger:

For at tage hensyn til teknikkens nuværende stade er det nødvendigt at tilpasse indholdet af de harmoniserede standarder, som der henvises til i bilag A til direktiv 82/130/EØF;

for at tage hensyn til det nuværende stade for standardiseringen af beskyttelsesmåderne skal der skabes mulighed for at anvende 1. udgave af standarderne for elektrisk materiel til anvendelse i eksplosionsfarlig atmosfære parallelt med 2. udgave af standarderne;

certifikater udstedt i overensstemmelse med 1. udgave af standarderne, der er omhandlet i bilag A til direktiv 82/130/EØF, som ændret, betegnes »D-certifikater«, og certifikater udstedt i overensstemmelse med 2. udgave af standarderne, der er omhandlet i bilag I til nærværende direktiv, betegnes »E-certifikater«; »D-certifikater« og »E-certifikater« skal anvendes parallelt;

i Europa-Parlamentets og Rådets direktiv 94/9/EF af 23. marts 1994 om indbyrdes tilnærmelse af medlemsstaternes lovgivning om materiel og sikringssystemer til anvendelse i eksplosionsfarlig atmosfære (3) er det fastsat, at direktiv 82/130/EØF ophæves fra den 1. juli 2003;

de i dette direktiv fastsatte foranstaltninger er i overensstemmelse med udtalelse fra Det Snævre Udvalg under Det Stående Udvalg for Sikkerheds- og Sundhedsforhold i Miner og Anden Udvindingsindustri -

UDSTEDT FØLGENDE DIREKTIV:

Artikel 1

I direktiv 82/130/EØF foretages følgende ændringer:

1) I første punktum i bilag A ændres »nedenstående tabel« til »nedenstående tabeller«.

2) Bilag I til nærværende direktiv indsættes i bilag A.

3) Bilag II til nærværende direktiv indsættes i bilag B.

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1999 og underretter straks Kommissionen herom.

Når medlemsstaterne vedtager disse love og bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Medlemsstaterne meddeler Kommissionen teksten til de nationale retsforskrifter, de udsteder eller allerede har udstedt på det område, der er omfattet af dette direktiv.

Artikel 3

Dette direktiv er rettet til medlemsstaterne.

Det træder i kraft på tyvendedagen efter offentliggørelsen i De Europæiske Fællesskabers Tidende.

Udfærdiget i Bruxelles, den 3. september 1998.

På Kommissionens vegne

Pádraig FLYNN

Medlem af Kommissionen

(1) EFT L 59 af 2. 3. 1982, s. 10.

(2) EFT L 248 af 23. 9. 1994, s. 22.

(3) EFT L 100 af 19. 4. 1994, s. 1.

BILAG I

Certifikater udstedt i overensstemmelse med standarderne i nedenstående tabel betegnes »E-certifikater«. Bogstavet E skal stå foran løbenummeret på hvert enkelt certifikat.

>TABELPOSITION>

BILAG II Ændring af og supplement til de europæiske standarder, der er omhandlet i bilag A (2. udgave af de europæiske standarder)

Underbilag 1

ELEKTRISK MATERIEL TIL ANVENDELSE I EKSPLOSIONSFARLIG ATMOSFÆRE - GRUPPE I

ALMINDELIGE BESTEMMELSER (Europæisk standard EN 50014)

Punkt 7.3.1 i den europæiske standard EN 50014 (december 1992) affattes således:

»7.3.1. Elektrisk materiel i gruppe I

Kapslinger af plastmateriale, hvis areal efter projicering i en hvilken som helst retning overstiger 100 cm2, eller som indeholder ubeskyttede metaldele med en kapacitet til jord på mere end 3 pF, under de mest ugunstige forhold i praksis, skal være således konstrueret, at der ved normal brug, vedligeholdelse og rengøring ikke er fare for antændelse på grund af elektrostatiske ladninger.

Dette krav skal opfyldes:

- enten ved passende valg af materiale, så kapslingens isolationsmodstand målt efter den metode, som er angivet i 23.4.7.8 i denne europæiske standard, ikke overstiger en af værdierne:

- 1 GÙ ved 23 ± 2 °C og 50 ± 5 % relativ fugtighed, eller

- 100 GÙ ved de ugunstigste brugsforhold med hensyn til temperatur og fugtighed, som er foreskrevet for det elektriske materiel, idet symbolet »X« anbringes efter certifikatreferencen, som angivet i 27.2.9

- eller ved størrelse, form, udformning eller andre beskyttende forholdsregler, idet det ved faktiske prøver på antændelse af luft-metan-blanding med 8,5 ± 0,5 % metan fastslås, at der ikke forekommer farlige elektrostatiske ladninger.

Hvis faren for antændelse imidlertid ikke kan undgås ved konstruktive forholdsregler, skal et mærkeskilt oplyse om de sikkerhedsmæssige foranstaltninger, der skal træffes under brugen.«

Underbilag 3

ELEKTRISK MATERIEL TIL ANVENDELSE I EKSPLOSIONSFARLIG ATMOSFÆRE - GRUPPE I

EGENSIKKERHED »i«

Egensikre elektriske systemer

Bemærkning: I grubegasholdige miner i Tyskland anvendes ordet »Anlage« i stedet for »System«.

1. Anvendelsesområde

1.1. Dette underbilag indeholder de særlige krav til konstruktion og afprøvning af egensikre elektriske systemer, der helt eller delvis er beregnet til installation i eksplosionsfarlig atmosfære i grubegasholdige miner for at sikre, at sådanne elektriske systemer ikke forvolder en eksplosion i den omgivende atmosfære.

1.2. Dette underbilag er et supplement til den europæiske standard EN 50020, »Egensikkerhed »i«« (2. udgave, august 1994), hvis krav gælder for konstruktion og afprøvning af egensikkert elektrisk materiel og tilhørende materiel.

1.3. Dette underbilag træder ikke i stedet for installationsregler for egensikkert elektrisk materiel, tilhørende materiel og egensikre elektriske systemer.

2. Definitioner

2.1. Følgende særlige definitioner for egensikre elektriske systemer gælder for dette underbilag. De supplerer definitionerne i de europæiske standarder EN 50014, »Almindelige bestemmelser«, og EN 50020, »Egensikkerhed »i««.

2.2. Egensikre elektriske systemer

Samling af dele af elektrisk materiel, som defineret i en systembeskrivelse, hvori de forbindende strømkredse eller dele af sådanne strømkredse, beregnet til brug i eksplosionsfarlig atmosfære, er egensikre strømkredse, som opfylder kravene i dette underbilag.

2.3. Godkendt egensikkert elektrisk system

Et elektrisk system i overensstemmelse med punkt 2.2, for hvilket en prøveanstalt har udstedt et systemcertifikat, hvori det bekræftes, at den pågældende type elektrisk system opfylder kravene i dette underbilag.

Note 1: Det er ikke nødvendigt, at alt elektrisk materiel i et egensikkert elektrisk system godkendes individuelt, men det skal kunne identificeres behørigt.

Note 2: For så vidt det er muligt i henhold til nationale lovgivninger vedrørende installationer, kan der uden yderligere certifikater installeres elektriske systemer, der er i overensstemmelse med punkt 2.2, for hvilke kendskabet til de elektriske parametre for dele i godkendt egensikkert elektrisk materiel, godkendt tilhørende materiel, ikke-godkendte indretninger i overensstemmelse med punkt 1.3 i den europæiske standard EN 50014, »Almindelige bestemmelser«, og kendskabet til de elektriske og fysiske parametre for enkeltdelene og forbindelsesledningerne muliggør den utvetydige slutning, at egensikkerhed er bevaret.

2.4. Tilbehør

Elektrisk materiel, der kun indeholder enkeltdele til forbindelse og afbrydelse af egensikre strømkredse, og som ikke kan influere på systemets egensikkerhed, som f.eks. tilslutningsdåser, samledåser, stikpropper, stikdåser eller lignende dele, afbrydere, osv.

3. Kategorier af egensikre elektriske systemer

3.1. Egensikre elektriske systemer eller dele deraf skal placeres i en af to kategorier »ia« eller »ib«. Bestemmelserne i dette underbilag gælder for begge kategorier, medmindre andet er angivet.

Bemærkning: Egensikre elektriske systemer eller dele deraf kan tilhøre andre kategorier end egensikkert elektrisk materiel og tilhørende elektrisk materiel, der er indeholdt i systemet eller en del heraf. Ligeledes kan forskellige dele i et egensikkert elektrisk system tilhøre forskellige kategorier.

3.2. Kategori »ia«

Egensikre elektriske systemer eller dele heraf findes i kategori »ia«, hvis de opfylder bestemmelserne for egensikkert elektrisk materiel i kategori »ia« (se den europæiske standard EN 50020, »Egensikkerhed«), punkt 5.2), bortset fra at det egensikre elektriske system som helhed skal betragtes som en enkelt del af det elektriske materiel.

3.3. Kategori »ib«

Egensikre elektriske systemer eller dele deraf findes i kategori »ib«, hvis de opfylder bestemmelserne for elektrisk materiel i kategori »ib« (se den europæiske standard EN 50020, »Egensikkerhed«, punkt 5.3), bortset fra at det egensikre elektriske system som helhed skal betragtes som en enkelt del af det elektriske materiel.

4. Forbindelsesledninger i et egensikkert system

4.1. De elektriske parametre og alle karakteristika for de særlige forbindelsesledninger i et egensikkert elektrisk system, skal, for så vidt egensikkerheden afhænger af dem, være specificeret i certifikatet for det pågældende elektriske system.

4.2. I tilfælde, hvor et flerlederkabel indeholder forbindelser, der udgør dele i mere end en egensikker strømkreds, skal kablet opfylde følgende bestemmelser:

4.2.1. Isoleringens radialtykkelse skal svare til lederens diameter. For polyethylen skal radialtykkelsen være mindst 0,2 mm.

4.2.2. Inden flerlederkablet forlader fabrikantens værk, skal det underkastes de dielektriske vekselstrømsprøver, der er nærmere beskrevet i enten punkt 4.2.2.1 eller i punkt 4.2.2.2. Prøvens positive udfald skal bekræftes i et prøvecertifikat, der udstedes af kabelfabrikanten.

4.2.2.1. Enten skal hver leder før samling i kablet afprøves ved en spænding (effektivværdi) på 3 000 V + (2 000 gange isoleringens radialtykkelse i mm) V, og det samlede kabel

- først afprøves ved en spænding (effektivværdi) på 500 V, påtrykt mellem alle ledende forbundne armeringer eller skærme og alle kablets ledere, ligeledes ledende forbundet, og

- dernæst afprøves ved en spænding (effektivværdi) på 1 000 V, påtrykt mellem et bundt bestående af halvdelen af kabellederne og et bundt bestående af den anden halvdel af lederne.

4.2.2.2. Eller også skal det samlede kabel

- først afprøves ved en spænding (effektivværdi) på 1 000 V, påtrykt mellem alle ledende forbundne armeringer eller skærme og alle kablets ledere, ligeledes ledende forbundet, og

- dernæst afprøves ved en spænding på 2 000 V, påtrykt mellem hver leder i kablet i rækkefølge og det bundt, der dannes af alle de andre ledende forbundne ledere.

4.2.3. De prøver, der er foreskrevet i punkt 4.2.2, skal udføres med en vekselspænding i en overvejende sinusbølgeform med en frekvens på mellem 48 og 62 Hz fra en transformator med en passende effekt under hensyntagen til kablets kapacitet. Hvor det drejer sig om dielektriske prøver af samlede kabler, skal spændingen øges jævnt til den specificerede værdi over en periode på ikke under 10 sekunder, og derefter holdes i mindst 60 sekunder.

Disse prøver udføres af kabelfabrikanten.

4.3. Der skal ikke tages hensyn til fejl mellem lederne i et flerlederkabel, hvis en af de to følgende bestemmelser er overholdt:

4.3.1. Kablet er i overensstemmelse med punkt 4.2, og hver enkelt egensikker strømkreds er indkapslet i en ledende skærm, der har en dækning på mindst 60 %.

Bemærkning: En eventuel forbindelse mellem skærmen og jord eller stel vil være specificeret i installationsbestemmelserne.

4.3.2. Kablet skal i overensstemmelse med punkt 4.2 være effektivt beskyttet mod beskadigelser, og hver egensikker strømkreds i kablet skal under normale omstændigheder have en spidsspænding lig med eller mindre end 60 V.

4.4. I tilfælde, hvor et flerlederkabel er i overensstemmelse med punkt 4.2, men ikke med punkt 4.3, og kun indeholder egensikre strømkredse, der udgør dele af et enkelt egensikkert elektrisk system, skal der tages hensyn til fejl mellem op til fire ledere i kablet, og desuden skal enten punkt 3.2 eller 3.3 anvendes.

4.5. I tilfælde, hvor et flerlederkabel er i overensstemmelse med punkt 4.2, men ikke med punkt 4.3, og indeholder egensikre strømkredse, der udgør dele af forskellige egensikre elektriske systemer, skal hver egensikker strømkreds i kablet have en sikkerhedsfaktor på mindst fire gange den, der er påkrævet i henhold til enten punkt 3.2 eller 3.3.

4.6. I tilfælde, hvor et flerlederkabel ikke er i overensstemmelse med punkt 4.2 og 4.3, skal der tages hensyn til ethvert antal fejl mellem lederne i kablet, og desuden skal punkt 3.2 og 3.3 anvendes.

4.7. På certifikaterne for det egensikre elektriske system skal være angivet de brugsbetingelser, der følger af anvendelsen af punkt 4.3 til 4.6.

5. Tilbehør til egensikre elektriske systemer

Det tilbehør, der er opført på certifikaterne som dele i et egensikkert elektrisk system, skal opfylde bestemmelserne i:

- punkt 7 og 8 i europæisk standard EN 50014, »Almindelige bestemmelser«

- punkt 6 og 12.2 i europæisk standard EN 50020, »Egensikkerhed »i««.

Deres mærkning skal være forsynet med i hvert fald fabrikantens navn eller det registrerede varemærke.

Bemærkning: Brug af ikke-godkendt tilbehør skal ske under iagttagelse af installationsbestemmelserne.

6. Typeprøvning

Egensikre elektriske systemer skal typeprøves i overensstemmelse med typeprøvebestemmelserne i punkt 10 i den europæiske standard EN 50020, »Egensikkerhed »i««, men under hensyntagen til punkt 4 i dette underbilag.

7. Mærkning af egensikre elektriske systemer

Mindst én del af det elektriske materiel i godkendte egensikre elektriske systemer skal på et hensigtsmæssigt sted mærkes af indehaveren af det pågældende systemcertifikat. Mærkningen skal omfatte den mindstemærkning, som er nævnt i punkt 27.6 i den europæiske standard EN 50014, »Almindelige bestemmelser« samt bogstaverne »SYST«.